Zuma sê regskoste van 783 aanklagte ‘nie sy probleem’Pres. Jacob Zuma. Foto: Elmond Jiyane Pres. Jacob Zuma het gesê die regskoste wat deur die staat betaal moet word nadat hy die herinstelling van 783 aanklagte van korrupsie, bedrog en rampokkery teen hom betwis het, is nie sy probleem nie, maar die DA se skuld. Zuma het vrae beantwoord in die Nasionale Raad van Provinsies en gesê hy sal nie in sy persoonlike hoedanigheid vir die regskoste verantwoordelik gehou word nie. “Ek gaan nie uit my eie sak betaal en afwyk van die reëls nie. As die DA dan so simpatiek is, sal hulle nie heeltyd mense hof toe sleep nie. Jy kan nie die koek hê en dit eet ook nie. Julle mors regtig net ons tyd,” het Zuma gesê. Zuma en die Nasionale Vervolgingsgesag (NVG) het in Oktober ŉ hofgeding verloor om ŉ uitspraak deur die hooggeregshof ter syde te laat stel. Dié uitspraak het ŉ vorige besluit om die aanklagte teen die president terug te trek, ter syde gestel. Die DA het die saak voor die hof gebring en aangevoer die besluit wat deur die voormalige nasionale direkteur van openbare vervolging, Mokotedi Mpshe, in 2009 geneem is om die aanklagte teen Zuma terug te trek, was irrasioneel. “Die DA gaan hof toe vir alles en veroorsaak dat belastingbetalers se geld gebruik moet word om vir die verdediging te betaal van diegene wat in die regering werk. Dit is julle verantwoordelikheid, dit is nie my verantwoordelikheid nie,” het Zuma gesê. “As julle iemand hof toe vat, dan moet julle weet iemand moet die saak verdedig. As daardie persoon in die regering werk en die saak spruit uit die president se werk, dan, volgens wet, moet die regering betaal. Dit is nie my probleem nie.”